Betegek és ápolók is rühesek lettek a Szent Margit Kórház ápolási osztályán – tudta meg az RTL Klub Híradója egy ott dolgozótól, aki szerint hozzátartozók és az egyik dolgozó családtagjai is elkapták a fertőzést. Az időseket gondozó részlegen október óta küzdenek a problémával.

Amikor a rejtett kamerával forgató stáb rákérdezett erre a nővérpultnál, kínos csend volt a válasz, végül közölték, nem mondhatnak semmit. A betegek közlékenyebbek voltak: egy férfi azt mesélte, őt lemosdatták fertőtlenítővel, így nem kapta el a fertőzést, úgy tudja viszont, három ápolót elküldtek betegállományba, mert elkapták a kórt. Egy másik beteg azt tudta, hogy a szomszéd szobában fekvő küzdött a kellemetlenséggel.

Az atka alagutat fúr a bőrbe, allergiás reakciókat vált ki, de csúnya fertőzéseket is okozhat. Emberről emberre terjed, így a használati tárgyakról is elkaphatják a betegek. A kórház keddre ígért választ arra a kérdésre, hányan kapták el a fertőzést, és mit tettek azért, hogy a rühesség ne terjedjen tovább az intézményben.